ለስታዲየም ግንባታ ማስፈጸሚያ ድጋፍ እንዲደረግላቸው ክልሎች ጠየቁ
ብርሃን ፈይሳ የኢትዮጵያ ስፖርት የተለየ ትኩረት ሰጥቶ ከሚያከናውናቸው መካከል የስፖርት መሰረተ ልማት ግንባታ ቀዳሚው ነው። አሁን ላይ በሁሉም ክልሎችና ከተማ አስተዳደሮች ሊባል በሚችል ሁኔታ የስፖርት ማዘውተሪያ ስፍራዎች ግንባታ በመከናወን ላይ ይገኛል። በግንባታ ላይ ከሚገኙት ማዘውተሪያዎች መካከል ከፍተኛውን ድርሻ የሚይዙት ስታዲየሞች ሲሆኑ፤ ደረጃቸውን የጠበቁና አህጉርና ዓለም አቀፍ ውድድሮችን ለማስተናገድ በሚያስችላቸው ሁኔታ የሚገነቡም ናቸው። እንደ ኢፌዴሪ ስፖርት ኮሚሽን መረጃ፤ በአጠቃላይ በግንባታ ላይ ያሉት ስታዲየሞች ሲጠናቀቁ በሀገሪቷ የሚገኙት የስታዲየሞች ቁጥር 12 ይደርሳል። ክልሎችና የግል ባለሃብቶች
ኃላፊነቱን ወስደው እያከናወኗቸው
የሚገኙት እነዚህ የስታዲየም
ግንባታዎች መልካም የሚባሉና
የሚበረታቱ ናቸው። በስፖርቱ
እድገት፣ ታዳጊና ወጣቶችን
ወደ ስፖርቱ በመሳብ፣
ዓለምና አህጉር አቀፍ
ውድድሮችን ወደ ሃገር
ውስጥ በማስገባት እንዲሁም
የስፖርት ቱሪዝምን በማስፋፋት
ረገድ የሚኖራቸው ሚና
ከፍተኛ ነው። ይሁን
እንጂ  አብዛኛዎቹ
ግንባታዎች ከተወሰኑ ምዕራፎች
በላይ መጓዝ ሳይችሉ
በመቅረታቸው ምክንያት የተጣለባቸውን
ተስፋ ማሳካት አልቻሉም።
በእርግጥ አብዛኛዎቹ ሙሉ
ለሙሉ አይጠናቀቁ እንጂ
ውድድሮችን የማስተናገድ አቅም
አላቸው። ይሁን እንጂ ለስታዲየሞች ደረጃ የሚሰጠው የአፍሪካ እግር ኳስ ኮንፌዴሬሽን (ካፍ) በስታዲየሞቹ ባደረገው ቅኝት በሀገሪቷ ደረጃውን የሚያሟላና ዓለም አቀፍ ጨዋታዎችንም ማካሄድ የሚችል ስታዲየም አለመኖሩን ጠቁሟል። በአንጻራዊነት አብዛኛውን የግንባታ ምዕራፍና የሚጠየቁትን መሰረተ ልማቶችና መስፈርቶች ያሟላውን ግዙፉን የባህርዳር ዓለም አቀፍ ስታዲየም በጊዜያዊነት እንዲያጫውት ፈቃድ ሰጥቶቷል። ይህ ስታዲየም ግንባታው ከተጀመረ አስር ዓመታትን ሊያስቆጥር የተቃረበ ቢሆንም አሁንም ድረስ በተያዘለት ዕቅድ መሰረት ተጠናቆ ወደ አገልግሎት መግባት አልቻለም። ስታዲየሙ የሚቀረው የጣራ እና የወንበር ገጠማ እና ሌሎች የማጠቃለያ ስራዎች እንደመሆኑ የሚጠይቀው እጅግ ከፍተኛ ገንዘብ መሆኑ ደግሞ እክል ሆኖበታል። በመሆኑም ሀገራዊ ግልጋሎት እየሰጡ ላሉት መሰል ስታዲየሞች መንግስት እገዛ በማድረግ ሙሉ ለሙሉ ተጠናቀው ወደ አገልግሎት እንዲገቡ ብሄራዊ የስፖርት ምክር ቤት የመጀመሪያ መደበኛ ጉባኤውን ባደረገበት ወቅት ጥያቄ ቀርቧል። በጉዳዩ ላይ አስተያየታቸውን ካንጸባረቁት መካከል አንዱ የአማራ ክልል ስፖርት ኮሚሽነር ባዘዘው ጫኔ ሲሆኑ፤ በክልሎች እየተገነቡ ያሉ ትልልቅ ስታዲየሞች ወጪያቸው በክልል ደረጃ መሸፈን የማይቻልበት ደረጃ ላይ መደረሱን ገልጸዋል። ስታዲየሞቹ የሚያገለግሉት ለክልሎች ብቻም ሳይሆን ለሀገር ከዚያም አልፎ ለአህጉርና ዓለም ነው። በመሆኑም የፌዴራሉ መንግስት እገዛ እንደሚያደርግላቸው ሌሎች ፕሮጀክቶች ሁሉ ማዘውተሪያዎቹ ከሚሰጡት አስተዋጽኦ አንጻር፤ በጥራትና በተሰጣቸው ጊዜ መሰረት ተጠናቀው አገልግሎት እንዲሰጡ ድጋፍ ሊደረግላቸው እንደሚገባ አሳስበዋል። በተመሳሳይ መልኩ የብሄራዊ ቡድን ጨዋታዎችን ሲያስተናግድ የቆየው የሃዋሳ ዓለም አቀፍ ስታዲየምም ሙሉ ለሙሉ ግንባታውን ማጠናቀቅ ባለመቻሉ ለዓመታት ባለበት ሁኔታ ቆይቷል። በመሆኑም ክልሉ ተመሳሳይ ሃሳቡን ለምክር ቤቱ አቅርቧል። የሲዳማ ክልል ስፖርት ኮሚሽነር ፍሬው አሬራ፤ የማዘውተሪያ ስፍራዎችን ከመከታተል ረገድ መንግስት ድጋፍ ማድረግ እንደሚገባው ገልጸዋል። ሃዋሳ ላይ የሚገኘው ዓለም አቀፍ ስታዲየም ለረጅም ዓመታት በግንባታ ላይ የቆየ ነው። ብዙ መዋዕለ ነዋይ የወጣበት ይህ ስታዲየም አሁን ደግሞ በውስብስብ ችግር ውስጥ እንደሚገኝ ነው ኮሚሽነሩ የጠቆሙት። እስካሁን በቂ ድጋፍ ያልተደረገለት ስታዲየሙ ካለበት ነባራዊ ሁኔታ በመነሳት ሲመዘን ችግር ውስጥ ያለ በመሆኑ፤ ከዚህ ተላቆ ለአካባቢው ህዝብም ሆነ ለሀገር ጥቅም መስጠት እንዲችል የታሰበ ነገር ካለ ማብራሪያ እንዲሰጣቸውም ነው የጠየቁት። ከስፖርት ማዘውተሪያ ስፍራዎች አንጻር ሀገሪቷ ወደፊት ሃብታም የመሆን እድሏ የሰፋ እንደሚሆን የሚጠቁሙት፤ የኢፌዴሪ ስፖርት ኮሚሽነር ኤሊያስ ሽኩር ናቸው። በዚህ ወቅት 12 ግንባታቸው ያልተጠናቀቁ ስታዲየሞች በተለያዩ ክልሎች ውስጥ ያሉ ሲሆን፤ እነዚህ ስታዲየሞች ደረጃቸውን ጠብቀው የሚጠናቀቁ ከሆነ ሀገሪቷ ዓለም አቀፍ ውድድሮችን የማስተናገድ አቅም ይኖራታል። ይሁን እንጂ እነዚህ ስታዲየሞች በተያዘላቸው የጊዜ ገደብ መሰረት እየተጠናቀቁ አይደለም። በተለይ በክልሎች አካባቢ ከፍተኛ ሃብት የሚጠይቁ ስታዲየሞች አሉ፤ ነገር ግን ትኩረት ተሰጥቷቸው የማይጠናቀቁ ከሆነ አሁን ባለው ተጨባጭ ሁኔታ ዓለም አቀፍ ጨዋታዎችን ማካሄድ የሚችለው የባህርዳር ስታዲየም ብቻ ነው። ይህ በዚህ የሚቀጥል ከሆነም ጨዋታዎችን በጎረቤት ሀገራት ላይ ማድረግ አይቀሬ መሆኑንም ነው ኮሚሽነሩ የጠቆሙት። በተያዘላቸው ጊዜና በተቀመጠው ጥራት መሰረት እንዲጠናቀቁም ከፍተኛ ትኩረት ይፈልጋሉ። ኮሚሽኑ ለክልል ስታዲየሞች የሚሰጠው ድጋፍ ቴክኒካዊ መሆኑን የሚጠቁሙት ኮሚሽነሩ፤ ከዚህ ባሻገር ከኮሚሽኑ የሚጠበቅ ነገር አለመኖሩንም ነው ያነሱት። የኢፌዴሪ ባህልና ቱሪዝም ሚኒስትር ዶክተር ሂሩት ካሳው በበኩላቸው፤ የስፖርት ማዘውተሪያ ስፍራዎቹ በክልል ርዕሳነ መስተዳድሮች ድጋፍ እና ክትትል እንዲደረግላቸው ጠይቀዋል። በግንባታ ላይ ያሉ ስታዲየሞች እንዲጠናቀቁ የሚያደርግ፤ የሚመለከትና የሚያስተባብር ኮሚቴ ቢቋቋም የሚል ሃሳብም አቅርበዋል። ስለ ስፖርት ውድድር ሲታሰብ እንዲሁም የስፖርት ቱሪዝምን ስለ ማስፋፋት ከታቀደ ስታዲየሞቹን ማጠናቀቅ የግድ ነው። በመሆኑም የስፖርት ምክር ቤቱ ትኩረት ሰጥቶ እንዲከታተልና እንዲያግዝም ለአባላቱ መልዕክት አስተላልፈዋል። ከዚህ ባሻገር ለስታዲየሞቹ ግንባታ ቅድሚያ በመስጠትና በጀት የሚመደብበት መንገድ መመቻቸት አለበት። በፌዴራል ደረጃም ከሚመለከታቸው አካላት ጋር በመነጋገር ስታዲየሞቹ የሚጠናቀቁበት መንገድ እንደሚፈለግም ጠቅሰዋል። በተለይ የክልል ርዕሳነ መስተዳድሮች በየክልሎቻቸው ለሚገነቡ ስታዲየሞች ትኩረት እንዲሰጡም ነው ሚኒስትሯ አጽንኦት የሰጡት። የኢፌዴሪ ምክትል ጠቅላይ ሚኒስትርና የውጭ ጉዳይ ሚኒስትር እንዲሁም የብሄራዊ ስፖርት ምክር ቤት ሰብሳቢ ደመቀ መኮንን በቅርቡ በተካሄደው የብሄራዊ ስፖርት ምክር ቤት ጉባኤ ላይ የማዘውተሪያ ስፍራዎች ላይ ጥሩ ትኩረት የተሰጠ መሆኑን ይጠቁማሉ። በክልሎች የተገነቡ ስፖርት ማዘውተሪያ ስፍራዎች ባይጠናቀቁም ዓለም አቀፍ ውድድሮችን ማስተናገድ ችለዋል። ክልሎች ካላቸው በጀት ተሻምተው ለሀገር ይህንን ማገዝ ከቻሉ በፌዴራል ደረጃ የሚገኘው ኮሚሽን ደግሞ በተለያየ መንገድ ድጋፍና ማበረታቻዎችን ማድረግ ተገቢ ነው። በመሆኑም ሀገራዊ የስፖርት ሪፎርሙ ለዚህም ምላሽ መስጠት እንዳለበትም አሳስበዋል።